Gidroenergetikani yanada rivojlantirish boʻyicha qoʻshimcha chora-tadbirlar toʻgʻrisida
(resolution, 2023-10-13)

Elektr energiyasini ishlab chiqarishda mamlakatimizdagi tabiiy va sunʼiy suv oqimlarining mavjud gidrosalohiyatidan va qayta tiklanuvchi energiya manbalaridan foydalanish koʻlamini yanada kengaytirish, sohaga xususiy investitsiyalarni jalb qilish uchun qulay sharoitlar yaratish hamda shu asosda yangi ekologik toza energiya hosil qiluvchi quvvatlarni rivojlantirish maqsadida: 1. Respublikamizda gidroenergetikani yanada rivojlantirish, mavjud gidrosalohiyatdan unumli foydalanishning quyidagi asosiy muhim yoʻnalishlari belgilansin: elektr energetika sohasida ekologik toza energiya manbalaridan keng foydalanish hisobiga izchil yangi quvvatlar tashkil etishni jadallashtirish hamda amaldagi ishlab chiqarish quvvatlarini bosqichma-bosqich modernizatsiya qilish orqali 2030-yilda respublikadagi gidroelektr stansiyalari quvvatini 4 999 MVt ga yetkazish; xususiy sektor va aholini tabiiy suv oqimlaridan foydalangan holda elektr energiyasini ishlab chiqarish uchun keng jalb etish, ularni davlat tomonidan qoʻllab-quvvatlash va ragʻbatlantirish, yagona elektr energetikasi tizimiga kafolatli ulanishini taʼminlash, ishlab chiqilgan elektr energiyasini kafolatli xarid qilish tizimini yaratish. 3. Quyidagilar: “Oʻzbekgidroenergo” AJ tomonidan 2018 — 2020-yillar uchun moliyaviy hisobotlar moliyaviy hisobotning xalqaro standartlari (IFRS) asosida tayyorlanganligi hamda 2019-2020-yillar hisobotlari boʻyicha “PwC” (Pricewaterhouse Coopers) xalqaro konsalting tashkilotining ijobiy xulosalari olinganligi; 2020-yilda “Fitch Ratings” xalqaro reyting agentligining “B+” (ijobiy) xalqaro kredit reytingi qoʻlga kiritilganligi, 2021-yil oktabr oyida reyting “VV-” (barqaror) darajasiga koʻtarilganligi; “Oʻzbekgidroenergo” AJni moliyaviy sogʻlomlashtirish, operatsion samaradorligini oshirish, oʻrta va uzoq muddatli rivojlanish strategiyalarini ishlab chiqish maqsadida “McKinsey&Company” xalqaro konsalting kompaniyasi jalb qilinganligi maʼlumot uchun qabul qilinsin. 4. “Oʻzbekgidroenergo” AJ Moliya vazirligi, Energetika vazirligi, Iqtisodiy taraqqiyot va kambagʻallikni qisqartirish vazirligi bilan birgalikda ikki oy muddatda “McKinsey&Company” xalqaro konsalting kompaniyasining yakuniy xulosasiga asosan “Oʻzbekgidroenergo” AJ operatsion samaradorligini yanada oshirish va korporativ boshqaruvning zamonaviy uslublarini joriy qilish boʻyicha “Yoʻl xaritasi”ni Vazirlar Mahkamasiga kiritsin. 5. Energetika vazirligi xalqaro tajribadan kelib chiqib uch oy muddatda qonunchilikka quyidagilarni nazarda tutuvchi oʻzgartirish va qoʻshimchalar kiritish boʻyicha takliflarni Vazirlar Mahkamasiga kiritsin: oʻrnatilgan quvvati 0,5 MVt gacha boʻlgan gidroelektr stansiyalarini — mikro, 5 MVt gacha boʻlgan gidroelektr stansiyalarini — kichik, 30 MVt gacha boʻlgan gidroelektr stansiyalarini — oʻrta, 30 MVt dan yuqori boʻlgan gidroelektr stansiyalarini — yirik gidroelektr stansiyalari tasnifiga kiritish hamda ushbu gidroelektr stansiyalarini qayta tiklanuvchi energiya manbalari deb hisoblash; mikro va kichik gidroelektr stansiyalarini (suv yigʻish inshootlarini qurishni koʻzda tutmagan holda) davlat-xususiy sheriklik hamda bozor tamoyili asosida tashabbus bildirgan xususiy investorlar (tashabbuskorlar) tomonidan qurish. 6. Belgilansinki: b) jismoniy va yuridik shaxslar tomonidan oʻz ehtiyojlari uchun oʻrnatiladigan quvvati 1 MVtgacha boʻlgan quyosh, shamol va biogaz elektr stansiyalarida ishlab chiqarilgan elektr energiyasining oʻz ehtiyojidan ortiqcha qismi “Hududiy elektr tarmoqlari” AJ va kelgusida davlat tomonidan elektr energiyasini kafolatlangan tarzda xarid qilish funksiyasi (vakolati) berilgan organ tomonidan (kafolatlangan tarzda II tarif guruhi isteʼmolchilari uchun belgilangan tarifning 80 foizi miqdorida) isteʼmolchi xohishiga koʻra, kamida 10 yil muddat davomida xarid qilinadi. v) xususiy investorlar (tashabbuskorlar) quvvati 1 MVt gacha boʻlgan quyosh, shamol, biogaz va quvvati 5 MVt gacha boʻlgan gidroelektr stansiyalarida ishlab chiqarilgan elektr energiyasini yuridik va jismoniy shaxslarga yagona elektr energetika tizimiga ulanmagan holda, lokal tarmoq qurish orqali shartnoma asosida oʻzaro kelishilgan narxlarda toʻgʻridan-toʻgʻri yetkazib berish huquqiga ega; g) “Oʻzbekgidroenergo” AJning gidroelektr stansiyalarida ishlab chiqarilgan elektr energiyasini sotishdan tushgan mablagʻlar, jalb qilingan kredit mablagʻlarini qaytarish hamda faoliyat yuritayotgan gidroelektr stansiyalarini saqlab turish xarajatlarini chegirib tashlagan holda, qayta investitsiyalash yoʻli bilan Dasturda inobatga olingan investitsiya loyihalarini amalga oshirish uchun yoʻnaltiriladi. 7. Energetika vazirligi “Oʻzbekgidroenergo” AJ, Moliya vazirligi Investitsiyalar va tashqi savdo vazirligi, boshqa manfaatdor vazirlik va idoralar bilan birgalikda bir oy muddatda: xususiy investorlar (tadbirkorlar) tomonidan 200 ta mikro gidroelektr stansiyalarini qurish imkoni mavjud boʻlgan loyihalar va maydonlar roʻyxatini; xususiy investorlar (tadbirkorlar) tomonidan kichik gidroelektr stansiyalarini qurish hamda ulardan foydalanish tartibini, shuningdek, xususiy investorlarni ragʻbatlantirish mexanizmlarini ishlab chiqib, tasdiqlash uchun Vazirlar Mahkamasiga kiritsin. 8. Energetika vazirligi manfaatdor vazirlik va idoralar bilan birgalikda uch oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 9. Quyidagilarga: investitsiyalar va tashqi savdo vazirining oʻrinbosari — Sh.A. Vafayevga — mazkur qarorda belgilangan chora-tadbirlarning oʻz vaqtida va toʻliq amalga oshirilishini qatʼiy nazoratga olish, xalqaro moliya institutlari va tashkilotlardan jalb qilinayotgan mablagʻlarning oʻz vaqtida oʻzlashtirilishini taʼminlash, shuningdek, salohiyatli investorlarni izlash hamda Dasturda belgilangan investitsiya loyihalarini amalga oshirish uchun toʻgʻridan-toʻgʻri investitsiyalarni jalb qilish; iqtisodiy taraqqiyot va kambagʻallikni qisqartirish vazirining oʻrinbosari B.K. Abdinazarovga — gidroelektr stansiyalarini qurish va ulardan foydalanish uchun zarur uskuna va ehtiyot qismlarni mahalliylashtirish va sanoat kooperatsiyasi orqali bosqichma-bosqich ishlab chiqarishni yoʻlga qoʻyish hamda mazkur qarorda inobatga olingan istiqbolli loyihalarni moliyalashtirishda Oʻzbekiston Respublikasi “yashil” iqtisodiyotga oʻtish strategiyasi doirasidagi “yashil” moliyalashtirish mablagʻlarini jalb qilish; “Oʻzbekgidroenergo” AJ boshqaruvi raisi A.A. Sanginovga — Dasturda inobatga olingan investitsiya loyihalarining loyihaoldi hujjatlarini oʻz vaqtida ishlab chiqish hamda investitsiya loyihalarini belgilangan muddatlarda foydalanishga topshirishni taʼminlash uchun shaxsiy javobgarlik yuklansin. 10. Mazkur qaror ijrosini samarali tashkil qilishga masʼul va shaxsiy javobgar etib energetika vaziri A.S. Sultanov va “Oʻzbekgidroenergo” AJ boshqaruvi raisi A.A. Sanginov belgilansin. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Bosh vazir oʻrinbosarlari J.A. Qoʻchqorov va S.U. Umurzakov zimmasiga yuklansin. Amalga oshirilayotgan chora-tadbirlar natijadorligi yuzasidan har chorak yakunida Oʻzbekiston Respublikasi Prezidentiga axborot berib borilsin.